אחרי המשבר הכלכלי נוחתת על התיירות העולמית מכה נוספת - שפעת החזירים. ארגון התיירות העולמי הוציא ביום רביעי (ה-29 בחודש) הודעה לפיה הוא ממליץ למדינות לבחון מחדש את מוכנותן למגפות מדבקות בתחום התיירות והתעופה. כמו-כן ממליץ הארגון שהסקטור הפרטי בעולם יבדוק את מוכנותו ויבדוק את קשריו עם המדינות שאליהן הוא שולח תיירים.
לדברי מנכ"ל התאחדות המלונות בישראל, שמואל צוראל, בלא קשר לישראל, התיירות העולמית עלולה להיפגע בשל חשש של נוסעים מטיסה במטוסים שבהם יש חשש להידבקות ומשדות תעופה אליהם מתנקזים נוסעים מכל העולם.
אשר לישראל, שבה יוצבו מעתה רופאים ממשרד הבריאות בנמל התעופה בן-גוריון וכל מי ששהה במקסיקו בשבוע האחרון ונבדק יהיה תחת מעקב של משרד הבריאות, אומר צוראל ש"הבדיקות בארץ הן פרט שולי מול השאר. עדיין מוקדם להעריך מה תהיה ההשפעה כלל עולמית, אך כזו תהיה ללא ספק".